બીજા દિવસે સવારે તમારા આવેલા રિપોર્ટના આધારે ડૉક્ટરે થોડા ગંભીર ચહેરે, ભારે શબ્દોમાં ક્ષણવાર માટે હૈયું ધબકાર ચૂકી જાય એવું નિદાન કરતાં કહ્યું : “સૉરી મૅડમ ! આપ મા બની શકો એમ નથી.” અને ખરેખર ક્ષણવાર માટે તમે તો સડક બની ગયાં અનિતા. ડૉક્ટર તમારી અનફર્ટિલિટીઝ બાબતે વધારે વિવરણ કરે એ પહેલાં જ તમે ડૉક્ટરની વાત કાપતાં કહ્યું : “એવું કઈ રીતે બની શકે ડૉક્ટર? એક ડૉક્ટરે મને પૂર્ણ નૉર્મલ જાહેર કરી અને તમે? કે પછી એવું તો નથી કે મારો આખો રિપોર્ટ બદલાઈ ગયો હોય?” ડૉક્ટરને પણ થોડો ખટકો લાગી જતાં ધારદાર નજર તમારા તરફ કરતાં કહ્યું : “મૅડમ, મારા લેવલે હું સાચો છું. છતાંય તમે બીજા ડૉક્ટરનો ઓપિનિયન લઈ શકો છો.”